b'\n_START_ARTICLE_\nPitahaya\n_START_PARAGRAPH_\nPitahaya (eller dragefrukt) er navn som brukes p\xc3\xa5 fruktene fra flere arter fra slekta Hylocereus i kaktusfamilien. Flere av disse artene kommer opprinnelig fra Sentral-Amerika. Pitahaya ble innf\xc3\xb8rt i Vietnam av franskmennene i kolonitiden og er senere blitt veldig utbredt i Vietnam og resten av Asia. De dyrkes i dag mest i Vietnam, Thailand, Gambia og litt i Australia. _NEWLINE_Frukten, som botanisk sett er et b\xc3\xa6r, er oval og ofte p\xc3\xa5 st\xc3\xb8rrelse med en sitron. Flere varianter har \xc2\xabbladrester\xc2\xbb som stikker ut fra frukten. Fruktkj\xc3\xb8ttet er hos mange varianter hvitt, hos andre r\xc3\xb8dt, men alltid med mange sm\xc3\xa5, svarte fr\xc3\xb8 p\xc3\xa5 st\xc3\xb8rrelse med sesamfr\xc3\xb8. Det finnes flere varianter av pitahaya. De vanligste er trolig r\xc3\xb8d pitahaya og gul pitahaya. R\xc3\xb8d pitahaya finnes i to varianter, en med hvitt fruktkj\xc3\xb8tt (H. undatus) og en med r\xc3\xb8dt fruktkj\xc3\xb8tt (H. costaricensis). Begge er r\xc3\xb8de utenp\xc3\xa5 og har bladrester. Gul pitahaya (H. (Selenicereus) megalanthus) er gul utenp\xc3\xa5, mangler bladrester og har hvitt fruktj\xc3\xb8tt. _NEWLINE_Pitahaya spises vanligvis naturell, evt. med litt ingef\xc3\xa6r. Den har en behagelig avbalansert s\xc3\xb8dme og er ganske fast i konsistensen. Frukten blir ofte sammenlignet med kiwi, men pitahaya er mindre syrlig.'